21.7.2017 08:30 | Začiatkom mája Slovan Bratislava informoval o predĺžení spolupráce na ďalšiu sezónu s Andrejom Meszárošom. V posledných dňoch sa však začali najmä v internetových diskusiách šíriť špekulácie, že skúsený obranca plánuje rozviazať s bratislavským klubom zmluvu a smeruje do čínskeho Kchun-lunu.
Obranca ANDREJ MESZÁROŠ vyvracia fámy o odchode do ďalekej Číny
Obranca ANDREJ MESZÁROŠ vyvracia fámy o odchode do ďalekej Číny
Andrej Meszároš sa do mužstva z Pekingu nechystá. "O Kchun-lune som nič nepočul, ani neviem, kde mohla vzniknúť táto fáma. Niekto asi potrebuje novinárske kačice. Agent mi nevolal a počas nášho stretnutia mi ani nič o Kchun-lune nespomínal," reagoval prekvapene slovenský reprezentant, ktorý plánuje dodržať podpísaný kontrakt.
"So Slovanom mám zmluvu a nič sa nemení. Teraz sa dávam dokopy po zranení. Verím, že tímu čo najskôr pomôžem," dodal.
KOLENO EŠTE NIE JE V PORIADKU
Tridsaťjedenročný obranca odohral v minulej sezóne za bratislavský klub 35 zápasov, v ktorých strelil štyri góly a na deväť prihral. Začiatkom decembra prišiel preňho i tím nešťastný duel s Omskom. S jedným z favoritov KHL Slovan trikrát prehrával, ale vždy sa dotiahol. Nakoniec nielenže prehral 3:5, ale ešte aj stratil svojho kapitána. Meszároš si roztrhol väzy v kolene. Zranenú nohu si lieči dodnes. "Bol som na viacerých kontrolách, podstupujem testy. Musím nosiť ortézu. Zatiaľ neviem odhadnúť, kedy pôjdem na ľad."
Bývalému obrancovi Ottawy, Philadelphie či Buffala sa liečba naťahuje. Ani necelých šesť mesiacov po operácii nie je koleno stopercentne v poriadku a začiatok novej sezóny asi nestihne. "Koncom júla to bude už pol roka od zákroku. Niekto rehabilituje šesť mesiacov, iný deväť. Mne opuchlo miesto pod kolenom, preto sa všetko predĺžilo. Teraz to vyzerá lepšie. Uvidím, čo bude za dva týždne," pokračoval Andrej Meszároš, ktorého trápi hybnosť kolena. "Ešte to nie je ideálne. Cvičím, robím veci, ktoré môžem, ale nohu stále nezohnem do takého uhla, aký potrebujem. Pracujeme na tom s fyzioterapeutkou. Netuším, kedy naskončím do tréningového procesu na ľade a do zápasov."
Vedenie bratislavského klubu stále dlhuje hráčom určitú časť financií z minulej sezóny. "Do konca júla by sme mali mať všetko vyplatené. Časť peňazí už poslali. Vypýtali si od vedenia ligy výnimku. Dúfam, že sľuby vedenie splní a do novej sezóny vstúpime s čistým štítom," povedal Andrej Meszároš.
POTEŠIL HO NÁVRAT SMOLEŇÁKA
Rodák z Považskej Bystrice ešte nie je s mužstvom, zatiaľ sa pripravuje indviduálne doma a v Žiline. Pozorne však sleduje dianie v klube. "Viem, že prišli brankár Jakub Štěpánek a Lukáš Kašpar, ktorý zažil pred časom v Slovane výbornú sezónu. Dúfam, že na ňu nadviaže. Podobný líder do útoku sa nám určite zíde," vravel obranca, ktorého potešil návrat Radka Smoleňáka.
"V minulom ročníku ho pribrzdili zranenia. Je výborný stmeľovač kolektívu a príkladný bojovník. Dúfam, že ešte prídu nejaké posily, aby sme mohli bojovať o play-off, ktoré nám naposledy ušlo. Vedenie chcelo mať deväťdesiat percent tímu pokope už pred prvým prípravným zápasom, bohužiaľ, situácia je iná."
Aj Meszároša prekvapili kroky brankára Barryho Brusta. Miláčik bratislavských tribún sa nezapojil napriek zmluve do prípravy a žiada výmenu do iného klubu. "Barry mal ešte zmluvu. Neviem, či dostal lepšiu ponuku, to sa treba spýtať jeho," povedal na margo Brusta 31-ročný slovenský obranca.
Dlhoročný reprezenant viedol v minulej sezóne Slovan ako kapitán. Po jeho zranení prevzal "céčko" Michal Sersen, ktorý však hovoril, že kapitán ostáva naďalej starší spoluhráč a on len zaskakuje. "V kapitánstve nebude vôbec problém. Dohodneme sa, keď budem môcť hrať," uzavrel Andrej Meszároš debatu o kapitánskom ,,céčku."